
EL  MASNOU 


ALCALDIA 


Ramon  Trias  i 

El  passat  mes  d’octubre  es  produí  a  la  nostra  Vila,  en  el  decurs  d’un  acte  electoral  de  partit,  un  fet  trist,  que  va  tenir 
molt  de  ressò  en  tots  els  mitjans  de  comunicació  nacionals,  la  sobtada  mort  del  Conseller  d’Economia  i  Finances  de  la 
Generalitat,  l’Honorable  senyor  Ramon  Trias  i  Fargas. 

En  aquesta  Editorial  voldria  recordar  la  figura  d’en  Ramon  Trias  i  Fargas  com  a  polític  de  gran  vàlua,  d’una  catego¬ 
ria  humana  reconeguda  unànimement  per  tots  els  dirigents  polítics  catalans,  que  ha  aportat  molt  a  la  recent  història  políti¬ 
ca  de  Catalunya. 

De  la  seva  persona  se  n’han  fet  moltes  lloances,  moltes  d’elles  ja  les  havia  rebudes  en  vida,  cosa  certament  inhabi- 
tual  en  el  nostre  país.  En  el  seu  cas  no  és  gens  estrany  ja  que  a  la  seva  figura  pública  com  a  polític,  s’hi  unia  una  impres¬ 
sionant  personalitat.  Era  un  home  culte  i  intel·lectual,  s’expressava  sempre  amb  llibertat  i  amb  un  gran  respecte  a  les 
opinions  dels  altres. 

Per  mantenir  el  seu  record,  el  passat  dia  26  d’octubre,  la  Comissió  de  Govern  acordà  acceptar  les  peticions 
rebudes  per  tal  de  col·locar  una  placa,  a  la  plaça  d’Ocata,  que  evoqui  i  honori  la  personalitat  de  l’Hble.  Sr.  Ramon  Trias 
i  Fargas,  encarregant  a  l’Alcalde  que  faci  els  tràmits  necessaris  per  a  l’execució  d’aquest  acord. 

D’altra  banda,  quan  aquest  butlletí  arribi  a  les  vostres  mans,  ens  trobarem  en  el  mes  de  desembre  i  en  les  festes 
de  Nadal  i  és  per  això  que  ho  aprofito  per  desitjar-vos  sincerament  unes  Bones  Festes  i  que  l’any  1990  sigui  venturós 
i  pròsper  per  a  tothom. 

Cordialment,  JOSEP  AZUARA 

Alcalde  del  Masnou 


El  passat  mes  d’octubre,  el  Conseller  d’Indústria  i  Energia  de  la 
Generalitat,  senyor  Macià  Alavedra,  va  visitar  dues  empreses  de 
la  població:  els  Laboratoris  Cusi  i  DOGI,  S.A. 


La  Telefònica  respon 

El  passat  mes  de  novembre,  TAjuntament  va  rebre  la  resposta  de 
la  Telefònica  a  la  carta  que,  des  del  govern  municipal  d’aquesta 
vila,  se  li  va  adreçar  el  passat  mes  d’agost.  En  aquell  escrit,  I  Ajun¬ 
tament  es  queixava  de  les  dificultats  i  mancances  del  servei  tele¬ 
fònic  a  la  població  i  sol·licitava  una  explicació  dels  motius  que 
provocaven  aquesta  situació. 

La  Companyia  Telefònica  ha  contestat  que  la  causa  de  les  di¬ 
ficultats  del  servei  al  Masnou  són  perquè  totes  les  trucades,  tant 
les  que  es  reben  com  les  que  es  fan,  es  cursen  per  mitjà  d’una 
central  de  trànsit  que  està  congestionada  a  les  hores  punta.  A 
més,  afegeix  l’escrit,  també  hi  ha  congestió  de  línies  a  la  central 
analògica  del  Masnou,  prefix  555. 

Telefònica  també  diu  que  durant  el  mes  de  setembre  s’ha  fet 
una  ampliació  a  la  central  del  Masnou  i  que  s’està  en  fase  d’am¬ 
pliació  de  la  central  de  trànsit.  Aquestes  mesures,  conjuntament 
amb  Tampliació  d’enllaços  amb  la  central,  han  de  fer  possible 
l’augment  del  nivell  de  qualitat  de  les  comunicacions  telefòniques. 


El  dia  14  d’octubre,  a  la  Sala  Capitular  de  l’Ajuntament,  va  tenir 
lloc  el  lliurament  de  la  Medalla  de  Bronze  de  la  vila  a  Mossèn 
Josep  Nicolau  i  Martí.  Aquest  reconeixement  fou  concecit  per 
l’Ajuntament  a  Mossèn  Nicolau  en  motiu  d’una  petició  que  ha¬ 
vien  fet  els  membres  de  la  Parròquia  del  Pilar-Maricel,  d’on  n’era 
rector 


Amb  aquest  acte  d’homenatge,  la  vila  del  Masnou  ha  volgut 
reconèixer,  i  al  mateix  temps  agrair,  a  mossèn  Josep  Nicolau, 
tota  la  tasca  social,  assistencial,  cultural  i  artística,  a  banda  de 
la  pròpiament  religiosa,  que  ha  fet  al  capdavant  de  la  Parròquia  del 
Pilar-Maricel. 


EL  MASNOU 

SERVEIS  SOCIALS 


Els  presidents  dels  dos  esplais  d'avis  amb  l’alcalde  del  Masnou,  el 
dia  de  la  sortida 


Excursió  dels 

Esplais  d’avis 

El  passat  15  de  novembre  els  dos  esplais  d’avis  de  la  vila, 
l’Esplai  de  Can  Malet  i  el  de  Can  Mandri,  van  fer  una  sorti¬ 
da  de  germanor.  La  trobada  es  fa  per  tercer  any  consecu¬ 
tiu  i  l’Ajuntament  l’organitza  per  fomentar  la  comunicació 
entre  ambdues  associacions. 

Aquest  any  es  van  apuntar  a  la  sortida  1Ó5  persones 
que  van  anar  a  visitar  les  caves  Rondel,  on  van  ser  obse- 
quiats  amb  una  copa  de  cava,  i  també  van  viatjar  fins  a 
Montserrat.  L’expedició  va  celebrar  un  dinar  en  un  restau¬ 
rant  de  Collbató  i,  un  cop  acabat  l’àpat,  es  va  organitzar 
un  petit  ball. 


ENSENYAMENT 

Resultats  del  curs  de 
Graduat  Escolar  88/89 

En  aquest  curs  de  Graduat  Escolar  88/89  es  van  matricu¬ 
lar  34  alumnes.  Algunes  de  les  persones  matriculades  no 
van  poder  assistir  a  les  classes  per  diferents  problemes. 
De  tota  manera,  dels  17  alumnes  que  es  van  presentar  a 
la  convocatòria  de  juny,  onze  d’ells  van  superar  les  proves 
i  tres  més  ho  van  fer  en  els  exàmens  de  setembre. 


SANITAT 


VIS 


Es  comunica  a  tota  la  poblacio  que  el  Departament  de  Sanitat 
està  treballant  en  l’elaboració  d’un  cens  sanitari  de  gossos.  Aques¬ 
ta  mesura  es  porta  a  terme  amb  l’objectiu  de  fer  un  rigorós  con¬ 
trol  de  la  vacunació  antiràbica  anyal  obligatòria. 

Totes  les  persones  que  siguin  propietàries  o  responsables  de 
gossos  s’han  d’adreçar  al  Departament  de  Sanitat,  al  carrer  de 
Monturiol,  número  3,  1r.,  la.  (darrera  de  l’edifici  de  Correus),  i  han 
de  presentar  el  carnet  sanitari  per  a  gossos  en  el  qual  consta  la 
vacunació  antiràbica  anyal.  Aquest  cens  es  crea  amb  una  finali¬ 
tat  únicament  sanitària  i  no  per  fer  el  cobrament  de  l’arbriti  mu¬ 
nicipal,  ja  que  aquesta  taxa  s'ha  suprimit. 


CULTURA 


Mostra  Fotogràfica  i  de  Modelisme  Ferroviari 


Aquesta  Mostra  va  tenir  lloc  entre  els  dies  22  d’octubre  i 
fins  al  3  de  novembre.  Fou  organitzada,  conjuntament,  pel 
Departament  de  Cultura  de  l’Ajuntament  i  l’Associació  Gent 
del  Masnou.  L’exposició  va  comptar  amb  una  gran  assis¬ 
tència  de  públic,  tant  a  la  Sala  d’Art  Municipal  com  a  la  Sala 
de  l’Associació  Gent  del  Masnou. 

La  mostra  ferroviària  ha  estat  la  segona  que  es  fa  a  la 
nostra  vila.  En  aquesta  ocasió,  l’exposició  tenia  tres  parts. 

En  primer  lloc,  es  podia  visitar  una  Mostra  retrospecti¬ 
va  de  fotografies  del  que  va  ser  la  Companyia  de  Ferro¬ 
carrils  de  Sarrià  a  Barcelona,  inaugurada  l’any  1863,  i  dels 
Ferrocarrils  de  Catalunya,  S.A.  El  primer  tren  dels  Ferro¬ 
carrils  de  Catalunya  circulà  el  1919  i  aquesta  companyia 
va  passar  a  mans  de  la  Generalitat  l’any  1978.  La  segona 
part  era  una  Mostra  de  fotografies  dels  Ferrocarrils  Cata¬ 
lans,  que  naixien  l’any  1919.  Un  tercer  apartat  el  constituïa 
la  segona  Mostra,  al  Masnou,  de  Modelisme  ferroviari,  amb 
locomotores  i  trens  dels  segles  XIX  i  XX. 


En  aquesta  exposició  es  va  comptar  amb  la  col·labora¬ 
ció  dels  Ferrocarrils  de  la  Generalitat  de  Catalunya  i  amb 
l’Associació  d’Amics  del  Ferrocarril  de  Barcelona. 

EL  MASNOU 


Activitats: 

Alguns  dels  actes  previstos  per  celebrar  durant  aquestes 

festes  de  Nadal,  són  els  següents; 

—  Torneig  de  tennis-taula  al  local  municipal  de  la  Plaça 
Ramón  y  Cajal.  El  campionat  es  fa  a  principis  d’aquest 
mes  de  desembre  i  les  finals  són  el  dia  6  de  gener. 

—  Tradicional  concert  de  Sant  Esteve,  el  dia  26  de  desem¬ 
bre,  a  2/4  de  8  del  vespre,  al  teatre  del  Casino.  Hi  ac¬ 
tuaran  la  Coral  Polifònica  de  Puig-Reig  i  el  ballet  de  Ma- 
ribel  Sainz  de  la  Maza. 

—  El  31  de  desembre,  últim  dia  de  l’any,  té  lloc  la  tradicio¬ 
nal  cursa  de  Sant  Silvestre. 

—  I  ja  dins  l’any  90,  el  dia  5  de  gener,  arriben  al  port 
SS.MM.  els  reis  d’Orient.  Es  farà  el  tradicional  recorre¬ 
gut  per  diversos  carrers  de  la  vila.  El  tron  dels  reis  s’ins¬ 
tal·larà  a  la  Plaça  Marcel·lina  de  Montenys,  on  els 
infants  poden  anar  a  lliurar  les  seves  cartes  a  ses 
majestats. 


Concursos: 

Aquest  any,  els  masnovins  hem  pogut  participar  en  dife¬ 
rents  concursos  que  el  Departament  de  Cultura  de  lAjun- 
tament  i  la  Comissió  de  Festes  organitzen  durant  l’època 
nadalenca,  amb  la  col·laboració  del  Servei  Municipal  de 
Català. 

El  Concurs-Exposició  de  Pessebres  Nadalencs  1989  es 
pot  visitar  a  la  Sala  d’Art  Municipal  des  del  dia  18  i  fins  al 
30  de  desembre,  a  excepció  del  dia  de  Nadal  i  de  Sant  Es¬ 
teve  que  la  Sala  romandrà  tancada.  L’horari  de  visita  és 
de  6  a  8  del  vespre. 

Com  a  novetat,  s’ha  organitzat  el  «I  Concurs  d’Apara¬ 
dors  Nadalencs  al  Masnou  1989»,  en  el  qual  hi  poden  par¬ 
ticipar  tots  els  comerciants  de  la  vila.  Els  tres  primers  clas¬ 
sificats  rebran  un  premi  en  metàl·lic  que  els  serà  lliurat  per 
l’alcalde  del  Masnou,  Josep  Azuara,  i  la  tinent  d’alcalde, 
Anna  M.®  Mora,  el  dia  29  de  desembre,  a  les  11  del  matí, 
a  la  Sala  Capitular  de  l’Ajuntament. 

També  se  celebra,  per  primera  vegada,  un  Concurs  de 
Nadales,  en  el  qual  hi  podeu  participar  tots  els  escolars  de 
segona  etapa  dels  col·legis  públics  i  privats  de  la  població. 

Els  estudiants  han  hagut  de  presentar  una  Nadala,  amb 
un  dibuix  i  un  vers  en  llengua  catalana,  fet  sobre  cartolina. 
A  partir  del  18  de  desembre  i  fins  al  dia  30,  es  pot  visitar 
l’exposició  de  les  nadales  que  s’han  presentat  al  concurs, 
a  excepció  del  dia  de  Nadal  i  Sant  Esteve,  dates  en  què 
la  Sala  d’Art  Municipal  estarà  tancada.  Les  visites  es  po¬ 
den  fer  de  6  a  8  del  vespre. 


analet 


de 


Reis 


SERVEI 


MUNICIPAL 


DE  CATALA 


Ajuntament  del  Masnou 


El  SERVEI  MUNICIPAL  DE  CATALÀ  del  Masnou  obsequiarà  amb  un  fanalet  per  anar  a  esperar  als  reis  Mags  a  tots  els 
nens  que  portin  la  seva  carta  al  patge  reial. 

El  patge  els  esperarà  a  la  Casa  de  Cultura,  carrer  Prat  de  la  Riba,  16,  a  partir  del  dia  2  de  gener  i  fins  al  dia  5. 

Horari;  des  del  dia  2  i  fins  al  dia  4:  matí  d’11  a  1,  tarda  de  5  a  8;  dia  5:  matí  d’11  a  1. 

NENS  I  NENES!!! 

Veniu  a  buscar  el  vostre  fanalet! 

Porteu  el  llum  de  català  a  la  Cavalcada  de  Reis! 

Us  el  regalem!!! 


EL  MASNOU 

Bases  del  Concurs  de  Cartells 
per  al  programa  de  la  Festa  Major  de  1990 

la  Podrà  participar-hi  tothom  que  ho  desitgi,  tant  afeccionats  com  professionals,  de  qualsevol  edat. 

2a  La  tècnica  serà  lliure;  carbó,  aquarel·la,  collage,  etc. 

3a  La  temàtica  serà  lliure,  però  cal  que  hi  consti  la  inscripció  FESTA  MAJOR  DE  SANT  PERE,  EL  MASNOU  1990. 

4a  Les  dimensions  seran  de  doble  foli,  amb  cartolina  o  altre  material  gruixut. 

5a  Cada  participant  podrà  presentar,  com  a  màxim,  dos  cartells. 

6a  Els  cartells  s’han  de  lliurar  al  Departament  de  Cultura,  Ajuntament  del  Masnou,  Passeig  Prat  de  la  Riba,  núm.  1, 
a  partir  del  dia  4  de  desembre  de  1989  fins  al  26  de  gener  de  1990,  des  de  les  10  del  matí  fins  a  les  2  de  la  tarda. 
Caldrà  adjuntar-hi  un  sobre  tancat  on  consti,  a  dins,  el  nom,  l’adreça  i  el  telèfon  de  l’autor,  i  a  fora  del  sobre  es 
farà  constar  el  títol:  Concurs  de  Cartells  Programa  Festa  Major  1990. 

7a  El  Jurat  el  formaran  membres  designats  per  aquest  Ajuntament,  que  oportunament  s’anomenaran,  i  el  seu  veredicte 
serà  inapel·lable. 

8a  Hi  haurà  un  únic  premi  de  50.000  pessetes  per  al  guanyador.  El  premi  pot  declarar-se  desert  si  el  Jurat  ho  creu  oportú. 

9a  El  cartell  premiat  quedarà  propietat  de  l’Ajuntament  i  es  publicarà  a  la  portada  del  programa  de  la  Festa  Major  de 
1990,  i/o  en  altres  publicacions  que  l’Ajuntament  cregui  oportunes. 

10a  El  veredicte  del  Jurat  i  lliurament  del  premi,  es  farà  públic  a  la  Sala  d’Art  Municipal,  c/.  Sant  Felip,  núm.  6  (interior), 
el  dissabte  3  de  febrer,  a  les  8  del  vespre. 

11a  Els  cartells  presentats  quedaran  exposats  a  la  Sala  d’Art  Municipal,  des  del  dia  4  i  fins  a  l’li  de  febrer. 

12a  Els  cartells  no  premiats  es  podran  retirar  a  l’Ajuntament  a  partir  del  dia  13  de  febrer  i  fins  al  dia  9  de  març. 

13a  La  participació  en  aquest  Concurs  implica  l’acceptació  d’aquestes  bases  i,  per  tant,  els  que  les  incompleixin  en 
seran  exclosos. 


ESPORTS 


millors  regatistes 


El  passat  dia  24  d’octubre  es  va  oferir  un  homenatge  als  espor¬ 
tistes  del  Club  Nàutic  Masnou  que  han  assolit  èxits  importants 
durant  l’any  1989.  L’acte  es  va  celebrar  a  les  instal·lacions  del  ma¬ 
teix  Club  i  va  comptar  amb  l’assistència  de  l’alcalde  del  Masnou, 
Josep  Azuara,  de  la  tinent  d’alcalde  d’esports,  Anna  M  ®  Mora 
i  altres  representants  de  la  Corporació  Municipal. 

Els  esportistes  homenatjats  van  ser: 


Jordi  Lamarca  i  Sindreu,  pel  seu  campionat  d’Espanya  en  la 
classe  Patí  Català  de  la  qual  n’és  veritable  expert,  com  ho  de¬ 
mostra  haver  assolit  en  nou  campionats  d’Espanya. 

David  Ramon  i  Borra,  pels  campionats  de  Catalunya  i  Espa¬ 
nya  en  la  classe  Optimist  i  també  pels  magnífics  resultats  as¬ 
solits  en  el  Campionat  del  món,  a  nivell  individual  i  per  equips, 
ja  que  va  quedar  6è  i  3r,  respectivament. 

Maggie  Alonso  i  Hernàndez,  pel  Campionat  d’Espanya  en  la 
categoria  Europa  femení.  Cal  felicitar-la  pel  seu  important  pal¬ 
marès  i  encoratjar-la  perquè  l’any  vinent  hi  afegeixi  un  cin¬ 
què  campionat  d’Espanya  i  també  triomfs  internacionals. 
Guillem  Colomer  i  Domènech,  pel  seu  campionat  d’Espanya 
i,  especialment,  pel  seu  brillant  subcampionat  del  món.  Amb 
aquests  excel·lents  resultats,  estem  segurs  que  ja  té  més  a 
prop  la  cita  de  l’any  92. 

Ramon  Puigoriol  i  Guasch,  pel  campionat  d’Espanya  dins  la 
categoria  Europa.  Esperem  que  en  la  classe  470  aconsegueixi 
tants  èxits  com  va  obtenir  en  la  d’Europa. 

Les  germanes  Mònica  i  Sandra  Azón  i  Canalda,  pel  seu  Cam¬ 
pionat  de  Catalunya,  el  Campionat  d’Espanya  i  el  cinquè  lloc 
al  Mundial  de  la  categoria  420.  Aquest  any  canviaran  de  ca¬ 
tegoria  i  passaran  a  la  de  470  i  seran  també  el  punt  de  mira 
de  cara  a  l’any  92. 


Des  d’aquestes  ratlles,  volem  animar  a  tots  els  esportistes  i 
al  Club  Nàutic  Masnou  perquè  continuïn  amb  la  seva  tasca  i  per¬ 
què  l’any  vinent,  una  vegada  més,  tinguem  l’oportunitat  de 
felicitar-nos  per  la  superació  de  la  llista  d’èxits. 


LUNY 

1990 


La  propera  edició  de  la  Marató  Catalunya  Barcelona  1990 
tindrà  la  seva  línia  de  sortida  a  la  capital  del  Maresme,  Ma¬ 


taró.  La  prova  se  celebrarà  el  dia  18  de  març  de  l’any  vi¬ 
nent  i  els  participants  faran  un  recorregut  que  passarà  per 
algunes  poblacions  de  la  comarca:  Cabrera,  Vilassar  de 
Mar,  Premià  de  Mar,  el  Masnou  i  Montgat.  La  ruta  seguirà 
per  Badalona,  Sant  Adrià  del  Besòs  i  entrarà  a  Barcelona 
per  l’Avinguda  Guipúscoa.  Aquesta  serà  la  tretzena  edició 
d’una  marató  reconeguda  a  nivell  internacional. 


La  Comissió  de  la  Marató  Catalunya  ha  decidit,  per  pri¬ 
mera  vegada,  que  aquesta  cursa  s’extengui  més  enllà  de 
la  ciutat  de  Barcelona.  El  recorregut  total  serà  de  42  quilò¬ 
metres  i  195  metres  i  l’arribada  serà  a  l’Estadi  Olímpic  de 
Montjuïc. 

Nou  sistema  im 


Creiem  que  pot  ser  d’interès  donar  una  informació  sobre 
alguns  aspectes  principals  de  Taplicació  de  la  nova  Llei  Re¬ 
guladora  de  les  Hisendes  Locals  39/1988  en  les  Ordenan¬ 
ces  Fiscals  corresponents  al  pròxim  exercici  1990,  que  han 
estat  aprovades  provisionalment  en  la  sessió  del  Ple  cele¬ 
brada  el  19  d’octubre  de  1989. 

Les  Ordenances  Fiscals  Municipals  s’han  creat  d’acord 
amb  el  que  prescriu  l’esmentada  llei,  la  qual  ha  introduït 
uns  importants  canvis  en  el  sistema  vigent  fins  a  31-12-1989. 


Preus  públics 

Una  de  les  novetats  ha  estat  la  introducció  de  la  figura 
de  «Preus  Públics»,  que  s’apliquen  a: 

A.  —  Utilització  privativa  del  domini  públic  local. 

B.  —  Prestació  de  serveis  que  no  siguin  de  recepció 
obligatòria  i  susceptibles  de  ser  realitzats  pel  sector  privat. 

Aquests  fets  imponibles  es  cobraven  fins  ara  en  forma 
de  taxa.  La  Llei  indica  que  els  «Preus  Públics»  hauran 
de  cobrir  el  cost  del  servei  o  bé,  en  l’aprofitament  del  do¬ 
mini  públic,  es  fixarà  com  a  referència  el  valor  de  mercat 
corresponent. 


Taxes 

Les  taxes  són  prestacions  de  serveis  que  tenen  les  ca¬ 
racterístiques  següents: 

A.  —  Que  siguin  de  sol·licitud  o  recepció  obligatòria,  o 

B.  —  Que  no  siguin  susceptibles  de  ser  realitzades  per 
la  iniciativa  privada. 

L’import  de  les  taxes  no  podrà  excedir  al  del  cost  real 
previsible  del  servei,  tenint  en  compte  les  despeses  direc¬ 
tes  i  indirectes. 


Impostos 

En  quant  als  impostos,  ta  Llei  39/1988  determina  cinc 
figures  impositives  determinades,  amb  les  quals  els  Ajun¬ 
taments  podran  disposar  d’uns  recursos  per  atendre 
l’acompliment  de  les  seves  obligacions. 


Els  cinc  impostos  són: 

—  Impost  sobre  béns  immobles. 

—  Impost  sobre  activitats  econòmiques. 

—  Impost  sobre  vehicles  de  tracció  mecànica. 

—  Impost  sobre  construccions  i  obres. 

—  Impost  sobre  l’increment  de  valor  del  terreny. 

L’impost  sobre  Béns  Immobles  grava  la  propietat.  L’ac¬ 
tual  Contribució  Territorial  Urbana,  que  ara  desapareix,  gra¬ 
vava  la  renda  de  l’immoble. 

La  Llei  39/1988  al  mateix  temps  que  crea  l’Impost  so¬ 
bre  Béns  Immobles,  elimina  els  següents  tributs: 

—  Contribució  Territorial  Rústica. 

—  Contribució  Territorial  Urbana. 

—  Impost  sobre  solars. 

—  Solars  sense  tancar. 

—  Neteja  de  façanes. 

—  Màquines  d’atzar. 

La  Llei  també  estableix  l’Impost  sobre  Activitats  Eco¬ 
nòmiques  que  substitueix  els  següents  tributs,  però  amb 
efecte  fins  a  primer  de  gener  de  1991: 

—  Llicència  Fiscal. 

—  Publicitat. 

—  Despeses  Sumptuàries. 

L’Impost  sobre  vehicles  és  derivat  de  l’Impost  de  Cir¬ 
culació  que  també  queda  eliminat. 

L’Impost  sobre  Construccions  i  Obres  és  un  impost  nou. 

L’Impost  sobre  l’increment  de  valor  dels  terrenys  subs¬ 
titueix  al  que  ja  existia,  amb  la  variació  que  la  base  serà 
els  valors  cadastrals,  variant  també  el  sistema  de  càlcul. 

L’Ajuntament,  seguint  el  sentit  de  la  Llei  de  reduir  el 
nombre  de  figures  impositives,  ha  considerat  adient,  amb 
motiu  de  la  reestructuració  tributària,  de  suprimir  unes  ta¬ 
xes  en  certa  manera  anacròniques,  que  avui,  segons  es 
miri,  no  tenen  raó  de  ser,  o  bé  de  taxes  que  la  seva  gestió 
és  antieconòmica,  com  són:  «Administració  de  documents», 
«Plaques  de  bicicletes»,  «Terrasses,  miradors,  balcons»,  i 
també  queda  suprimida  i  integrada  en  l’Impost  sobre  Béns 
Immobles  la  taxa  de  Clavegueram  que  era  força  important 
i  que  tenia  la  particularitat  que  la  base  de  tributació  era 
la  mateixa  que  la  de  la  Contribució  Territorial  Urbana,  és 
a  dir,  el  valor  cadastral  de  la  finca. 


osítíu  municipal 


En  conjunt,  després  d’aplicar  la  Llei  39/1988  i  d’ade¬ 
quar  les  taxes  de  què  hem  parlat  anteriorment,  el  nombre 
de  figures  tributàries  és  el  següent: 


1989 

1990/1991 

Impostos 

9 

5 

Taxes 

27 

9 

Preus  Públics 

0 

9 

Tributs  amb  finalitats  no  fiscals 

3 

0 

Cal  un  comentari  sobre  el  fet  que  en  una  reforma  tribu¬ 
tària,  al  canviar  figures  impositives,  bases,  etc.,  alguns  con¬ 
tribuents  poden  tenir  quotes  més  altes  o  més  baixes  en 


relació  a  les  que  pagaven  abans.  Aquí  caldria  dir  que  se 
suposa  que,  el  legislador,  al  repartir  les  càrregues  intenta 
fer-les  més  justes,  i  que  les  que  regien  fins  ara  potser  no 
ho  eren  prou,  de  justes,  almenys  per  segons  qui. 

r 

Es  important  assenyalar  que  els  valors  pagats  de  l 'Im¬ 
post  de  Béns  Immobles  i  de  l’Impost  sobre  l’increment  de 
valor  dels  terrenys,  són  deduïbles  de  l’Impost  sobre  la  Ren¬ 
da  de  les  Persones  Físiques  I.R.P.F.  El  primer  impost  en¬ 
cara  amb  el  nom  de  Contribució  Territorial  Urbana,  serà 
aplicable  a  les  declaracions  de  l’any  1988  i  de  l’any  1989. 

Vegeu  el  quadre  comparatiu: 


QUADRE  FISCAL  COMPARATIU 


1989 


1990/1991 


Taxes 

—  Utilització  privativa 

—  Prestació  de  serveis 

Contribucions  Especials 
Impostos 

Contribució  Territorial  Urbana 
Contribució  Territorial  Rústica 
Impost  sobre  Solars 

Llicència  Fiscal 

Impost  sobre  despeses  sumptuàries 
Impost  sobre  publicitat 

Impost  sobre  l’increment  de  valor  dels  terrenys 
Impost  sobre  circulació  de  Vehicles 


—  Preus  Públics 

—  Utilització  privativa 
—  Serveis  de  no  recepció  obligatòria 

—  Taxes 

—  Si  són  de  recepció  obligatòria 
—  No  realitzables  per  iniciativa  privada 

—  Contribucions  Especials  es  mantenen 


—  Impost  sobre  béns  Immobles 
Baixa  1990 

—  Impost  sobre  Activitats  Econòmiques 

Baixa  1991 
Baixa  1991 

—  Impost  sobre  l’increment  de  valor  terrenys  urbans 

—  Impost  sobre  vehicles  de  tracció  mecànica 

—  Impost  sobre  Construccions  i  obres 

Noves  zones  industrials: 


Pla  Voramar  i  Can  Barrera 

Terrenys  on  es  farà  la  Zona  Industrial  de  Can  Barrera  (Foto  1) 


Pla  Voramar 

L’Ajuntament  té  força  interès  en  crear  les  zones  industrials  que 
la  població  necessita  per  tal  d’aconseguir  nous  llocs  de  treball. 
El  Pla  Voramar  es  localitza  a  peu  de  la  carretera  Nacional  II,  des 
del  final  d’Ocata  fins  al  límit  amb  el  terme  municipal  de  Premià 


de  Mar.  En  aquesta  zona  es  projecta  instal·lar-hi  oficines  comer¬ 
cials  i  indústries  «aparador»  com,  per  exemple,  la  indústria  de 
l’automòbil. 


Can  Barrera 


El  Pla  de  Can  Barrera  preveu  fer  una  nova  zona  industrial  a  un  espai  situat  a  sobre  del  Camí  del  Mig  i  fent  cantonada  amb  l’Avinguda 
Kennedy.  En  aquests  terrenys  s’aixecaran  naus  industrials  individuals.  (Vegeu  foto  1.) 


Pla  de  Ca  l’Orfila 


Les  obres  del  Torrent  continuen  a  un  ritme  lent  a  causa  de  les  dificultats  que  ha  represen¬ 
tat  el  trobar  conduccions  de  diferents  serveis  com  són  l’aigua,  gas,  telèfons  i  electricitat. 

L’obra  consisteix  en  soterrar  un  gran  tub  de  formigó  per  canalitzar  el  torrent  i  evitar  rie- 
rades  en  cas  de  forts  aiguats.  (Vegeu  foto  3.) 


(Foto  3) 


Obres  al  Torrent  d’en  Roger  de  Flor 


Finca  on  s’ ubicaran  els  nous  jardins  (Foto  2) 


El  Pla  de  Ca  l’Orfila  proposa  la  creació  d’una  zona  enjardina- 
da  que  es  delimita  pels  carrers  de  Santiago  Rusihol,  carrer 
Verge  de  Núria,  carrer  de  Fontanills  i  la  fàbrica  del  vidre.  Els 
13.000  metres  quadrats  de  finca  on  es  faran  els  jardins  han 
estat  cedits  a  l’Ajuntament,  així  com  també  la  masia  rústica 
ubicada  en  aquests  terrenys.  Un  cop  es  restauri  l’edifici,  s’hi 
instal·laran  equipaments  per  a  la  població. 

El  nou  espai  verd  s’anomenarà  Jardins  del  Mil·lenari  de 
Catalunya  i  tindran  una  zona  de  terra,  un  sector  de  jocs  infan¬ 
tils  i  un  espai  de  lleure  i  relax  amb  bancs  per  a  seure  i  des¬ 
cansar.  (Vegeu  foto  2.) 

Vista  de  la  façana  marítima  que  serà  objecte  d’estudi  dins  el  Pla  Especial  del  Front  Marítim  (Foto  4) 


Pla  Especial  Front  Marítim 


El  pla  contempla  fer  un  estudi  de  la  façana  marítima  de  la  pobla¬ 
ció  per  determinar,  illa  per  illa,  quina  és  la  casa  tipus  de  la  vila 
del  Masnou.  La  zona  que  se  sotmetrà  a  aquest  estudi  serà  l’es¬ 
pai  comprès  entre  l’Ajuntament  i  el  carrer  Verge  de  Núria. 

L’objectiu  de!  pla  és  aconseguir  harmonitzar  les  cases  que  són 


a  peu  de  carretera  i  que  conformen  la  façana  marítima  de  la  po¬ 
blació.  L’estudi  permetrà  que,  a  l’hora  d’aixecar  cases  noves, 
s’hagi  de  tenir  en  compte  quina  és  la  construcció  tradicional  de 
la  zona  i  fer  la  nova  edificació  d’acord  amb  aquestes  característi¬ 
ques.  (Vegeu  foto  4.) 


«i 


Obres  a  TAjuntament 

Durant  el  passat  mes  de  novembre  van  començar  les  obres  per  fer  l’ampliació  de  les 
oficines  municipals.  Un  cop  enderrocat  l’edifici  annex,  que  era  en  avançat  deteriora¬ 
ment,  es  va  iniciar  l’edificació  de  les  noves  dependències. 

* 

L’ampliació  de  la  Casa  de  la  Vila  s’ha  fet  necessària  a  causa  del  creixement  de 
la  població  que  fa  que  s’hagi  de  donar  un  servei  més  acurat  a  tots  els  convilatans. 
El  nou  edifici  permetrà  un  ús  racional  de  l’espai. 

L’estil  de  la  nova  construcció  serà  força  modern,  amb  la  façana  de  vidre,  sales 
diàfanes,  amb  separadors,  i  ascensor.  El  nou  edifici  tindrà  tres  plantes  i  estarà  comu¬ 
nicat  amb  les  oficines  actuals. 

L’accés  a  l’Ajuntament  es  farà  pel  carrer  de  Tomàs  Vives  i  l’entrada  que  hi  ha  a 
la  carretera  quedarà  com  a  porta  noble.  (Vegeu  foto  5.) 


Façana  lateral  de  rAjuntament  i  de  redifici  enderrocat  (Foto  5) 


Pòrtic  del 
Cementiri 

Un  cop  s’acabi  definitivament 
la  construcció  de  la  sala  de 
vetlla  es  projecta  dura  terme  la 
continuació  de  la  porxada  del 
cementiri.  La  perllongació  del 
porxo  passarà  pel  davant  de  la 
sala  de  vetlla.  (Vegeu  foto  6.) 

Obres  de  construcció  de  la  sala  de  vetlla  (Foto  6) 

Consum  durant  les  festes 

Les  dates  que  envolten  l'època  de  Nadal  i  de  Reis  són  motiu  d’adquisició  de  diversos  objectes  de  regal,  sobretot 
augmenta  sensiblement  la  venda  de  joguines.  En  aquest  article,  us  volem  donar  un  seguit  de  consells  perquè  els 
tingueu  presents  a  l’hora  de  fer  les  vostres  compres.  D’altra  banda,  també  us  oferim  un  escrit  sobre  productes 
molt  propis  d’aquestes  festes  com  són  el  vi  i  el  cava.  Esperem  que  aquesta  informació  us  sigui  d’utilitat  i  l’aprofitem 
per  desitjar-vos  unes  Bones  festes  de  Nadal. 


Oficina 
Municipal 
d'Informació 
al  Consumidor 

El  Masnou 


LES  JOGUINES:  UNA  IMPORTANT  EINA  D’APRENENTATGE  DELS  INFANTS 


1.  Cal  tenir  en  compte  l’edat  i  el  nivell  de  maduresa  de  Tintant.  També  hem 
de  tenir  presents  les  afeccions  i  els  gustos  de  cadascú.  Les  joguines  no  han  de 
ser  massa  complicades  ni  tampoc  molt  simples,  han  d’ajustar-se  a  l’edat  i  a  les 
característiques  de  cada  infant.  Les  formes  i  les  dimensions  han  d’estar  d’acord 
amb  les  possibilitats  de  manipulació. 

2.  Cal  que  siguin  variades  í  suficients,  els  menuts  han  de  poder  desenvolupar 
tot  el  seu  potencial  motor,  creatiu,  expressiu  i  social.  Hem  de  facilitar,  als  infants, 
jocs  variats  però  sense  excedir-nos  en  la  quantitat,  ja  que  això  seria  tan  negatiu 
com  la  manca  d’aquests  elements. 

3.  Cal  evitar  les  distincions  de  sexe  quan  anem  a  comprar  joguines.  Qualse¬ 
vol  joc  pot  ser  compartit  per  nens  i  nenes. 

4.  Les  joguines  han  de  ser  un  estimulant  per  a  la  imaginació  i  la  creativitat 

i  qualsevol  altre  aspecte  de  la  personalitat.  Els  jocs  molt  sofisticats  i  tecnificats 
converteixen  els  infants  en  espectadors  i  no  els  estimulen  ni  els  conviden  a  la  par¬ 
ticipació. 

5.  Abans  de  fer  una  adquisicó,  hem  de  comprovar  la  solidesa  i  durabititat  de 
les  joguines.  La  durada  està  en  funció  de  la  qualitat  del  producte  i  de  la  utilització 
que  se’n  farà.  És  molt  important  valorar  la  relació  qualitat-preu  ja  que  no  sempre 
les  ofertes  més  cares  són  les  més  sòlides. 

6.  Cal  llegir  les  etiquetes  molt  detingudament,  hem  de  fixar-nos  en  les  instruc¬ 
cions  del  joc  i  comprovar  si  són  apropiades  per  als  nens.  També  hem  d’observar 
els  idiomes  en  què  s’inclouen  les  normes  d’ús. 

7.  Hem  de  tenir  present  que  la  paraula  «educatiu»  que  hi  ha  a  la  capsa  de  mol¬ 
tes  joguines  no  significa,  realment,  que  aquell  joc  ho  sigui. 


L’ETIQUETATGE  DE  LES  JOGUINES 

L’etiquetatge  que  acompanya  cada  joc  ha  d’indicar,  de  forma  llegible,  els  següents 

aspectes: 

—  El  nom  0  la  raó  social,  adreça  i  número  de  registre  industrial  o  d’identificació 
fiscal,  del  fabricant,  de  l’importador  o  de  l’organisme  responsable  de  la  venda. 

—  Les  joguines  que  poden  ser  perilloses  per  als  infants  menors  de  36  mesos 
han  de  fer  constar  en  el  seu  embalatge  la  indicació:  «No  és  convenient  per 
als  nens  menors  de  36  mesos». 

—  Els  jocs  amb  punxes  funcionals  o  cantells  tallants  hauran  d’anar  acompan¬ 
yats  d’unes  instruccions  específiques  perquè  puguin  ser  ben  utilitzats. 

—  Els  gronxadors  han  de  portar  un  full  d’instruccions  on  s’adverteixi  de  la  ne¬ 
cessitat  d’efectuar  controls  periòdics  dels  elements  de  suspensió, 

—  Les  joguines  que  s’anomenen  funcionals,  aquelles  que  reprodueixen  les  ma¬ 
teixes  funcions  que  els  aparells  d’ús  domèstic  (planxes,  forns,  cuines...),  han 
d’anar  acompanyades  de  les  instruccions  d’ús  on  s’ha  d’advertir  que  els  in¬ 
fants  només  les  poden  utilitzar  sota  la  vigilància  de  persones  adultes. 

—  Les  joguines  amb  projectils  han  d’incloure  normes  d’ús  i  fer  constar  els  perills 
que  comporta  fer  servir  projectils  diferents  als  que  proporciona  o  recomana 
el  fabricant. 

—  Les  reproduccions  d’equips  de  protecció  (cascs,  ulleres,  màscares...)  han  de 
dur  la  inscripció:  «No  proporciona  protecció  en  cas  d’accident». 

—  Els  estels  i  altres  joguines  voladores  han  de  contenir  t’observació:  «Atenció, 
no  les  utilitzeu  en  les  proximitats  de  línies  elèctriques». 

—  Els  jocs  químics  han  de  portar  una  indicació  a  Tenvàs  o  embalatge  on  s’indi¬ 
qui  que  només  poden  ser  manipulats  per  infants  majors  de  10  anys. 

—  Les  joguines  nàutiques  i  els  articles  inflables  que  no  estiguin  concebuts  per 
a  fer-se  servir  com  a  flotadors,  han  de  dur  aquest  avís:  «Atenció!  No  es  pot 
utilitzar  com  a  flotador». 


EL  VI  I  EL  CAVA 

La  paraula  vi  designa,  genèricament,  la  beguda  que  s’obté  per  la  fermentació  del 
raïm  un  cop  se  li  extreu  el  suc  per  mitjà  del  premsatge.  Segons  el  tipus  de  vi  que 
volem  obtenir,  es  realitzen  processos  diversos  com  són  la  maceració,  segona  fer¬ 
mentació,  envelliment  i  criança,  entre  altres. 

Les  varietats  autòctones  del  raïm  de  Catalunya  són  la  carinyena,  garnatxa,  ma- 
cabeu,  moscatell,  parellada,  malvasia,  xarel·lo,  sumoll,  trepat  i  ull  de  llebre.  Tam¬ 
bé  hi  ha.  en  algunes  zones,  varietats  que  s’han  anat  implantant  com,  per  exemple, 
el  cabernet  sauvignon,  chardonnay,  pinot  noir  i  riesling. 

CLASSES  DE  VINS 

Els  vins  es  poden  classificar  de  diverses  maneres  segons  les  seves  caracterís¬ 
tiques,  els  mètodes  d’elaboració,  el  seu  origen  geogràfic  o  les  varietats  de  raïm 
utilitzades.  Els  principals  tipus  de  vi  són: 

Vi  blanc 

t 

Es  un  vi  que  s’obté  a  partir  de  les  varietats  blanques  de  raïm  i  té  un  color  entre 
groc-verdós  pàl·lid  i  daurat-ambre.  segons  el  mètode  d’elaboració  i  el  seu  envelli¬ 
ment.  El  vi  blanc  pot  ser  sec  o  dolç  i,  generalment,  es  consumeix  jove. 

Ví  rosat 

_r 

Es  el  vi  que  es  defineix  pel  seu  color,  que  varia  entre  rosa  pàl·lid  i  el  vermell 
cirera,  i  també  es  consumeix,  preferentment,  quan  és  jove. 

Vi  negre 

El  vi  negre  és  obtingut  per  maceració  del  most  amb  les  pallofes  del  raïm,  això 
li  dóna  el  seu  característic  color  de  grana  a  morat.  Aquest  vi  tant  es  consumeix 
jove  com  envellit. 

Cava 

p 

Es  un  vi  que  s’ha  sotmès  a  una  segona  fermentació  en  ampolla.  Aquest  procés 
origina  la  presència  d’escuma,  això  és  degut  al  gas  carbònic  natural. 

Vi  escumós 

Vi  amb  presència  d’escuma  obtinguda  arran  d’una  segona  fermentació  i  per 
diversos  procediments  com,  per  exemple,  el  «gran  ras»  o  el  «transfer»,  entre  altres. 

Vi  gasificat 

És  vi  escumós  que  s’obté  per  addicció  de  gas  carbònic. 

Ví  generós 

Vi  de  característiques  especials  que  ha  estat  obtingut  amb  uns  mètodes  tradi¬ 
cionals  i  amb  varietats  de  raïm  apropiades.  És  ric  en  alcohol  i,  generalment,  en 
sucres.  Els  tipus  més  corrents  de  vi  generós  són:  mistela,  moscatell,  garnatxa,  ranci 
i  malvasia. 

Els  vins  de  qualitat  obtinguts  en  una  zona  geogràfica  determinada  estan  em¬ 
parats  pel  que  s’anomena  denominació  d’origen  (D.O.).  Aquests  vins  han  de  pre¬ 
sentar  un  nivell  de  qualitat  sotmès  a  control,  s’han  d’haver  obtingut  segons  uns 
procediments  reglamentats  i  amb  unes  varietats  de  vinya  autoritzades.  A  Cata¬ 
lunya  les  denominacions  d’origen  són:  Alella,  Conca  de  Barberà,  Costers  del  Se¬ 
gre,  Penedès,  Priorat,  Empordà-Costa  Brava,  Tarragona  i  Terra  Alta. 


CONSERVACIÓ  DEL  PRODUCTE 

El  millor  espai  per  a  conservar  els  vins  en  perfectes  condicions  és  un  celler  sub¬ 
terrani,  on  la  temperatura  no  és  elevada  i  no  acostuma  a  variar  gaire  durant  t’any  i  on 
ta  humitat  és  constant.  Una  cambra  interior,  sense  llum  natural,  podria  substituir  el 
celler,  sí  mantingués  una  temperatura  constant  de  15°  C.  En  el  mercat  es  poden  ad¬ 
quirir  uns  armaris-botellers  on  es  conserven  200  ampolles  en  molt  bones  condicions. 

Els  enemics  principals  del  vi  són  la  llum  i  les  oscil·lacions  de  temperatura  i  també 
s’han  d’evitar  els  llocs  exposats  a  vibracions  o  amb  intenses  i  desgradables  olors. 

La  posició  correcta  de  les  ampolles,  tant  de  cava  com  de  vi,  és  l’horitzontal, 
de  manera  que  el  suro  estigui  sempre  mullat. 

Els  vins  negres  poden  seguir  envellint  i  millorant  un  cop  han  estat  embotellats, 
sempre  que  estiguin  envoltats  d’unes  condicions  òptimes.  A  partir  dels  7  o  8  anys 
d’envelliment  han  de  sotmetre’s  a  un  control  periòdic  ja  que  el  suro  podria  perdre 
elasticitat  i  malmetre  el  vi.  També  es  recomana  que  els  vins  blancs,  els  rosats  i 
els  caves  es  consumeixin  en  fresc  i  quan  són  joves,  no  és  convenient  guardar 
aquestes  ampolles  més  de  dos  anys. 

Els  vins  negres  és  bo  que  es  tinguin  en  posició  vertical  a  Thabitació  on  s’han 
de  consumir,  24  hores  abans,  perquè  d’aquesta  manera  es  propicia  la  seva  acli¬ 
matació,  sempre  que  la  temperatura  sigui  adequada.  Les  especialitats  del  vi  ro¬ 
sat,  el  vi  blanc  i  els  caves,  s’han  de  posar  a  la  nevera  24  hores  abans  del  seu  con¬ 
sum  i  mai  no  s’han  de  posar  al  congelador. 

Cada  tipus  de  vi  té  una  temperatura  especial  per  a  ser  servit: 

—  vi  blanc  dolç,  escumós  i  moscatell:  de  4°  C.  a  7°  Q; 

—  vi  blanc  sec,  vi  rosat  i  cava:  de  6°  C.  a  10°  C.; 

—  vi  negre  lleuger  i  porto:  de  10°  C.  a  13°  C.; 

—  vi  negre  de  criança:  de  14°  C.  a  18°  C. 


CONSELLS  DE  COMPRA 

El  vi  s’ha  de  comprar  en  establiments  comercials  de  confiança  i  on  s’acostuma 
a  adquirir  els  productes  d’alimentació.  Hem  de  pensar  si  en  aquell  comerç  els  vins 
tenen  una  conservació  adequada.  S’han  de  comprar  vins  de  cases  acreditades 
0  de  les  que  pugui  recomanar  el  venedor  que,  després  de  Tempresa  elaboradora, 
és  el  segon  responsable  del  producte. 

Els  compradors,  tant  si  fan  una  adquisició  per  al  propi  consum  com  si  són  pro¬ 
veïdors  per  a  bars  o  restaurants,  han  d’exigir  que  se  serveixi  el  vi  envasat  en  reci¬ 
pients  precintats  i  amb  una  etiqueta  on  figuri  el  nom  de  l’empresa  envasadora,  que 
és  responsable  directa  del  que  conté  Tampolla.  Segons  la  reglamentació  vigent, 
a  l’etiqueta  hi  ha  de  constar:  nom  i  raó  social  i  seu  de  l’embotellador,  número  d’em¬ 
botellador,  especificar  si  és  vi  de  taula  o  amb  D.O.,  graduació  i  contingut  net  de 
la  botella,  segons  el  sistema  mèthc  decimal. 

Sempre  hem  de  desconfiar  dels  vins  que  es  venen  sense  envasar,  en  el  cas 
que  no  constí,  en  un  rètol  ben  visible,  quina  és  la  seva  procedència,  el  grau  d’al¬ 
cohol  i  el  preu.  Rebutgeu  les  ofertes  de  garrafes  que  no  porten  cap  etiqueta  i  que 
se  serveixen  a  domicili  ja  que  us  exposeu  a  quedar-vos  amb  un  producte  en  males 
condicions  i  sense  poder  demanar  a  ningú  cap  responsabilitat,  tant  per  manca  del 
domicili  del  distribuïdor  com  per  no  disposar  de  proves  inculpatòries  suficients. 
Quan  us  decidiu  per  un  producte,  no  el  trieu  per  un  preu  reduït,  és  evident  que 
la  qualitat  és  paga.  Per  altra  banda,  tampoc  penseu  que  el  més  car  és  el  millor 
0  l’únic  que  és  bo.  Sempre  s’ha  de  valorar  el  preu  en  funció  del  tipus  de  vi  que 
vulgueu  adquirir. 


EL  MASNOU 

Resultats  obtinguts  a  les  Eleccions  generals  del  passat  29  d’octubre,  a  la  vila  del  Masnou: 


CANDIDATURES 

1  VOTS 

1  % 

CONVERGÈNCIA  1  UNIÓ 

3.735 

43,55 

PARTIT  DELS  SOCIALISTES  DE  CATALUNYA 

2.272 

26,49 

PARTIT  POPULAR 

941 

10,97 

INICIATIVA  PER  CATALUNYA 

529 

6,16 

ESQUERRA  REPUBLICANA  DE  CATALUNYA 

268 

3,12 

CENTRE  DEMOCRÀTIC  1  SOCIAL 

255 

2,97 

AGRUPACIÓN  RUIZ  MATEOS 

146  j 

1,70 

ALTERNATIVA  VERDA  (MEC) 

111 

1.29 

ELS  VERDS  ECOLOGISTES 

88 

1,02 

COALICIÓ  ELS  VERDS  -  LLISTA  VERDA 

64 

0,74 

PARTIT  DELS  COMUNISTES  DE  CATALUNYA 

44 

0,51 

PARTIDO  SOCIALISTA  DE  LOS  TRABAJADORES 

39 

0,45 

PARTIT  ECOLOGISTA  DE  CATALUNYA 

23 

0,26 

PARTIDO  DE  LOS  TRABAJADORES  DE  ESPANA  -  U.C. 

21 

0,24 

COALICIÓ  SOCIALDEMÓCRATA 

16 

0,18 

FALANGE  ESPANOLA  DE  LAS  JONS 

9 

0,10 

PARTIT  DELS  OBRERS  REVOLUCIONARIS  D’ESPANYA 

6 

0,07 

PARTIT  HUMANISTA  DE  CATALUNYA 

4 

0,04 

UNIDAD  CENTRISTA  (PED) 

3 

0,03 

ESQUERRA  NACIONALISTA  VALENCIANA  -  IRV 

2 

0,02 

PARTIDO  COMUNISTA  DE  ESPANA  (MARXISTA-LENINISTA) 
COALICIÓN  ALIANZA  POR  LA  REPÚBLICA 

— 

TOTALS  1 

8.576  1 

100 

C.IU. 

EL  MASNOU 


NECROLÒGIQUES 


Relació  de  defuncions  durant  els  mesos  de  setembre  i 
octubre: 

Setembre 

Pere  Andinach  Comellas 
Josep  Benguerel  Vargas 
Hermenegildo  Fàbrega  Lafuente 
Ramon  Tormo  Faba 

Francesc  Vidal  Barba 
Victòria  Moliner  Serrano 
Salvador  Rodríguez  Grau 
Pau  Estapé  Truch 
Montserrat  Fatjó  Millet 
Pere  Peluchón  Rosseau 
Eulàlia  Vives  Argimón 
Joana  Madero  Alex 
Blas  Manrique  Sirera 
Àngela  Benedi  Martínez 

Octubre 

M.®  Lluïsa  del  Río  Maluenga 

Rudolf  Morgenstern 

Miquel  Cerón  Manchado 

Jordi  Olivé  Sans 

Júlia  Mayor  Cladera 

M.®  del  Carme  Camacho  Luque 

Carles  Ferrer  Hombravella 

Francesc  Santos  Velasco 

Ignasi  Manel  Maestro  Domínguez 

Mateu  Torregrosa  Jiménez 

Francesca  Bosch  Pujol 

Joan  Abellàn  Guillén 

M.®  Jesús  Pagés  Rejsek 


Festes  1990 

Seran  festes  de  caràcter  retribuït,  no  recuperable,  a  Catalunya: 

1  de  gener  (Cap  d’Any) 

13  d’abril  (Divendres  Sant) 

16  d’abril  (Dilluns  de  Pasqua  Florida) 

1  de  maig  (Festa  del  Treball) 

15  d’agost  (L’Assumpció) 

11  de  setembre  (Diada  Nacional) 

12  d’octubre  (Festa  de  la  Hispanitat) 

1  de  novembre  (Tots  Sants) 

6  de  desembre  (La  Constitució) 

8  de  desembre  (La  Immaculada) 

25  de  desembre  (Nadal) 

26  de  desembre  (Sant  Esteve) 

Festes  locals  de  la  vila  del  Masnou: 

4  de  juny  (Segona  Pasqua) 

29  de  juny  (Sant  Pere) 


Fe  d’errades 

En  el  darrer  butlletí  número  25,  del  mes  d’octubre,  es  va  produir 
una  errada  d’impremta.  A  la  pàgina  7,  un  dels  títols  s’anomena¬ 
va  SEGUROS  SOCIALES  en  lloc  de  SERVEIS  SOCIALS,  com 
era  el  correcte. 


Guia  Telefònica 


Serveis  públics  generals 

Ajuntament  (Oficines)  .  555  06  00 

Serveis  de  Manteniment,  Escombraries 

i  Neteja  de  carrers  .  555  09  02 

Plaça  Mercat  .  555  1 0  35 

Correus  i  Telègrafs  .  555  09  96 

Notaria  .  555  90  1 1 

Serveis  d’aigües .  555  13  07 

FECSA  .  555  31  00 

Avaries  .  399  64  64 

Hidroelèctrica  .  751  03  05 

Catalana  de  Gas  .  310  63  04 

Telefònica  .  798  07  00 

Oficina  Municipal  del  Consumidor .  555  86  86 

Jutjat  de  Pau  .  555  07  13 

Serveis  Mortuoris .  790  15  55  i  555  05  65 

Urgències 

Ambulàncies  .  555  21  21 

Centre  d’Urgències  S.S .  555  70  61 

Lloc  de  socors  .  555  1 8  20 

Policia  Municipal  .  092  i  555  22  44 

Guàrdia  Civil .  555  02  53 

Bombers  de  Badalona .  388  00  80 

Taxis  .  555  03  18 


Horari  de  visites  de  l’Equip  de  Govern 
de  l’Ajuntament  del  Masnou 

Alcalde: 

Sr.  JOSEP  AZUARA  i  GONZÀLEZ 
Visita  diària  a  concertar 

Governació  i  Serveis  Municipals: 

Sr.  MARIÀ  ARAN 
Dimarts  de  19  a  20  hores 

Cultura,  Ensenyament,  Joventut  i  Esports: 

Sra.  ANNA  M.®  MORA 

Dimecres  i  divendres  de  12  a  14  hores 

Divendres  de  18  a  20  hores  al  Pavelló  d’Esports 

Hisenda: 

Sr.  JOSEP  PUIG 

Dilluns,  dimecres  i  divendres  de  10  a  12  hores 

Obres  i  Urbanisme: 

Sr.  PERE  ROSSELL 

Dilluns  i  dimecres  de  10  a  12  hores 

Serveis  Socials: 

Srta.  ASSUMPTA  VILAR 
Dimarts  d’11  a  12  hores 

Sanitat  i  Benestar  Social: 

Srta.  NÚRIA  TORAN 
Dimarts  de  18  a  20  hores 

Obres  Municipals: 

Sr.  MANUEL  MARTÍNEZ 

Dilluns  i  dimecres  de  10  a  12  hores 

Ensenyament  i  Joventut: 

Sr.  PERE  PARÉS 

I 

Dilluns  de  17  a  19  hores  i  divendres  de  12  a  2  hores 

Per  demanar  una  entrevista  s’ha  de  concretar  hora  amb 
antelació,  trucant  al  telèfon:  555  06  00. 


